**Likumprojekta "Grozījumi Autortiesību likumā"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Eiropas Parlamenta un Padomes 2012.gada 25.oktobra direktīva 2012/28/ES par dažiem atļautiem nenosakāmu autortiesību subjektu darbu izmantošanas veidiem (turpmāk – Direktīva). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas daudzveidīgā kultūras mantojuma saglabāšanas un pieejamības nodrošināšana ir Latvijas kultūrpolitikas prioritāte (sk. Latvijas Nacionālā attīstības plāna 2014.-2020.gadam 43.punktu, Latvijas ilgtspējīgas attīstības stratēģijas līdz 2030.gadam 39., 48. un 62.punktu), kuras ietvaros tiek īstenoti minētā kultūras mantojuma digitalizācijas projekti, veicinot Latvijas digitālās kultūras telpas attīstību. Tādi projekti kā Latvijas Nacionālā digitālā bibliotēka sniedz būtisku ieguldījumu kultūras mantojuma saglabāšanā nākamajām paaudzēm un uz zināšanām balstītas sabiedrības attīstībā Latvijā.  Saskaņā ar Autortiesību likuma 40.panta pirmo daļu, lai iegūtu darba izmantošanas tiesības, darba izmantotājiem attiecībā uz katru darba izmantošanas veidu un katru darba izmantošanas reizi jāsaņem autortiesību subjekta atļauja. Atbilstoši minētajai likuma normai ir aizliegts izmantot darbus, ja nav saņemta autortiesību subjekta atļauja, izņemot likumā noteiktos gadījumus. Autortiesību likuma 47.panta desmitajā daļā iepriekš minētais noteikums attiecināts arī uz blakustiesību objektu izmantošanu.  Veicot darbu un blakustiesību objektu digitalizāciju un nodrošinot to pieejamību internetā, ir jāsaņem autortiesību un blakustiesību subjektu atļauja minēto tiesību objektu reproducēšanai (attiecībā uz darbiem – Autortiesību likuma 15.panta pirmās daļas 9.punkts) un atļauja padarīt tos pieejamus sabiedrībai pa vadiem vai citādā veidā tādējādi, ka tiem var piekļūt individuāli izraudzītā vietā un individuāli izraudzītā laikā (attiecībā uz darbiem – Autortiesību likuma 15.panta pirmās daļas 7.punkts).  Gadījumā, kad darbu un blakustiesību objektu tiesību subjekti nav zināmi vai arī nav atrodami (attiecīgie objekti ir nenosakāmu autortiesību subjektu darbi), to izmantošana, tostarp digitalizācija un ievietošana interneta vietnēs, saskaņā ar Autortiesību likumu nav īstenojama. Līdz ar to attiecīgo kultūras mantojuma vienību saglabāšana un pieejamība digitālajā vidē nevar tikt nodrošināta. Darbu un blakustiesību objektu izmantošana nevar tikt nodrošināta arī tajos gadījumos, kad nav zināms vai atrodams tikai viens no vairākiem autortiesību vai blakustiesību objekta tiesību subjektiem.  Latvijā trūkst statistikas datu par to, cik liela daļa no atmiņas institūciju (bibliotēku, muzeju, arhīvu u.c.), izglītības institūciju un sabiedrisko raidorganizāciju krājumos esošo darbu un blakustiesību objektu būtu atzīstama par nenosakāmu autortiesību subjektu darbiem vai tiem pielīdzināmiem (tādiem, kuriem nav zināma vai atrodama daļa no tiesību subjektiem). Minētais apjoms varētu būt ievērojams. Atbilstoši Direktīvas ietekmes novērtējumā norādītajam pēc viskonservatīvākajiem un vispārīgiem aprēķiniem, kas izriet no Eiropā veiktajiem pētījumiem, 5-10% drukāto darbu, kuri iekļauti bibliotēku krājumos, ir nenosakāmu autortiesību subjektu darbi. Dažos arhīvos un bibliotēkās attiecīgais skaitlis sasniedz 50% (sk. *Impact assessment on the cross-border online access to orphan works*. SEC(2011) 615 final; 11.lpp.; sk. arī: 49.-53.lpp.).  Ar likumprojektu „Grozījumi Autortiesību likumā” (turpmāk – Likumprojekts) Autortiesību likumā tiek pārņemta Direktīva, atbilstoši tās tvērumam risinot nenosakāmu autortiesību subjektu darbu jautājumu un veicinot kultūras mantojuma pienācīgu saglabāšanu un pieejamību internetā. Atbilstoši Direktīvas preambulas 3.apsvērumam tā „attiecas uz nenosakāmu autortiesību subjektu darbu statusa juridiskās noteikšanas īpašo problēmu un tās sekām attiecībā uz atļauju ieguvušajiem izmantotājiem un tādu darbu vai fonogrammu atļautu izmantošanu, kuri tiek uzskatīti par nenosakāmu autortiesību subjektu darbiem”.  Atbilstoši Direktīvas 6.panta 1.punktam Eiropas Savienības (ES) dalībvalstīm ir jāparedz autortiesību un blakustiesību izņēmums vai ierobežojums attiecībā uz nenosakāmu autortiesību subjektu darbu reproducēšanu un padarīšanu pieejamu sabiedrībai pa vadiem vai citādā veidā tādējādi, ka tiem var piekļūt individuāli izraudzītā vietā un individuāli izraudzītā laikā, lai Direktīvas 1.panta 1.punktā minētās organizācijas drīkstētu attiecīgajā veidā izmantot to krājumos iekļautos nenosakāmu autortiesību subjektu darbus. Minētais autortiesību un blakustiesību izņēmums vai ierobežojums papildina tos ierobežojumus un izņēmumus, kas paredzēti Eiropas Parlamenta un Padomes 2001.gada 22.maija direktīvas 2001/29/EK par dažu autortiesību un blakustiesību aspektu saskaņošanu informācijas sabiedrībā (turpmāk – Direktīva 2001/29/EK) 5.pantā (sk. Direktīvas preambulas 20.apsvērumu) un kas, ievērojot ES dalībvalstīm paredzēto rīcības brīvību, ir Latvijas likumdevēja noteiktā apjomā pārņemti Autortiesību likumā.  Ņemot vērā Direktīvas 2001/20/EK 5.pantā ietverto autortiesību un blakustiesību izņēmumu un ierobežojumu uzskaitījuma izsmeļošo raksturu un Direktīvas tvērumu, nenosakāmu autortiesību subjektu darbu izmantošanai paredzētais autortiesību un blakustiesību ierobežojums vai izņēmums nevar tikt noteikts plašāks, nekā to paredz Direktīva.  Lai pārņemtu Direktīvu, Likumprojektā paredzēts papildināt Autortiesību likumu ar jaunu – IX1 – nodaļu „Nenosakāmu autortiesību subjektu darbu izmantošana”. Šādas jaunas likuma nodaļas izveide nepieciešama, lai nodrošinātu, ka speciālais regulējums attiecībā uz viena veida tiesību objektu (nenosakāmu autortiesību subjektu darbu) izmantošanu uz likuma pamata ir ietverts Autortiesību likumā vienuviet un attiecīgi tiek nodrošināta tā viegla uztveramība. Tāpat ņemams vērā attiecīgā normatīvā regulējuma apjoms, kas būtiski apgrūtina tā ietveršanu vienā likuma normā atbilstoši Autortiesību likumā izmantotajai juridiskajai tehnikai.  Direktīvas pārņemšanai Autortiesību likumā paredzēts veikt turpmāk norādītos grozījumus.  **18.panta otrajā daļā** tiek veikts grozījums, minētajā panta daļā ietvertos autortiesību ierobežojumu piemērošanas noteikumus turpmāk attiecinot ne tikai uz Autortiesību likuma V. daļā noteiktajiem ierobežojumiem, bet arī uz autortiesību ierobežojumu, kas likumā tiek iekļauts, papildinot to ar jaunu – IX1 – nodaļu „Nenosakāmu autortiesību subjektu darbu izmantošana”. Tas atbilst Direktīvas 6.panta 1.punktā noteiktajam, ka Direktīvā paredzētais autortiesību un blakustiesību izņēmums vai ierobežojums papildina tos ierobežojumus un izņēmumus, kas ietverti Direktīvas 2001/29/EK 5.pantā. Uz minētajiem ierobežojumiem un izņēmumiem attiecināmi Direktīvas 2001/29/EK 5.panta 5.punktā noteiktie piemērošanas noteikumi, kas ietverti Autortiesību likuma 18.panta otrajā daļā (sk. arī Direktīvas preambulas 20.apsvērumu).  Attiecinot 18.panta otrajā daļā paredzētos autortiesību ierobežojumu piemērošanas noteikumus uz visiem Autortiesību likumā ietvertajiem autoru mantisko tiesību ierobežojumiem, tiek ņemts vērā, ka šādā veidā ar atbilstošām izmaiņām Autortiesību likuma 54.panta otrajā daļā ir noteikti blakustiesību subjektu tiesību ierobežojumu piemērošanas noteikumi.  **62.1 panta pirmajā daļā** norādītas tās institūcijas, kurām ir tiesības bez autortiesību un blakustiesību subjektu atļaujas izmantot nenosakāmu autortiesību subjektu darbus, kā arī pašas šīs tiesības un atļautie darbu un blakustiesību objektu izmantošanas veidi. Minētās institūcijas norādītas atbilstoši Direktīvas 1.panta 1.punktam. Daļa no institūcijām (publiski pieejamas bibliotēkas, izglītības iestādes un muzeji, kā arī arhīvi) Direktīvā ietvertas, atsaucoties uz Direktīvas 2001/29/EK 5.panta 2.punkta (c) apakšpunktā norādīto institūciju loku (sk. Direktīvas preambulas 20.apsvērumu). Ņemot vērā, ka, pārņemot Direktīvas 2001/29/EK 5.panta 2.punkta (c) apakšpunktu Autortiesību likuma 23.pantā, norāde uz institūciju publisku pieejamību netika vārdiski pārņemta likumā, arī nenosakāmu autortiesību subjektu darbu izmantošanas uz likuma pamata gadījumā ES direktīvās ietvertu identisku regulējumu vienveidīgas pārņemšanas nodrošināšanai attiecīgā norāde Autortiesību likumā nebūtu ietverama. Vienlaikus minētās likuma normas abos gadījumos ir interpretējamas attiecīgi saskaņā ar Direktīvas vai Direktīvas 2001/29/EK regulējumu.  Direktīvas latviešu valodas versijā izmantotā termina „audioierakstu mantojuma iestādes” vietā Likumprojektā lietots termins „iestādes, kuru funkcijās ietilpst [..] skaņu ierakstu saglabāšana”, jo tas precīzāk atbilst Autortiesību likuma 1.panta 7. un 8.punktā, kā arī 34.panta otrajā daļā lietotajai terminoloģijai.  Atbilstoši likuma normai atļautie darbu un blakustiesību objektu izmantošanas veidi norādīti, uzskaitot tos attiecīgās panta daļas punktos. Izmantošanas veidi atbilst Direktīvas 6.panta 1.punktā norādītajiem izmantošanas veidiem. 62.1 panta pirmās daļas 1.punktā norādītais izmantošanas veids ir darbu vai blakustiesību objektu reproducēšana, kas veikta normā minēto mērķu sasniegšanai. Reproducēšanu citiem mērķiem nevar veikt saskaņā ar šo likuma normu. 62.1 panta pirmās daļas 2.punktā norādītais izmantošanas veids ir darbu vai blakustiesību objektu izmantošana, padarot tos pieejamus sabiedrībai pa vadiem vai citādā veidā tādējādi, ka tam var piekļūt individuāli izraudzītā vietā un individuāli izraudzītā laikā (darbu gadījumā minētais izmantošanas veids atbilst autora izņēmuma tiesībai, kas noteikta Autortiesību likuma 15.panta pirmās daļas 7.punktā).  **62.1 panta otrajā, trešajā un ceturtajā daļā** noteikts, kādi darbi un blakustiesību objekti ir atzīstami par nenosakāmu autortiesību subjektu darbiem, kā arī noteikti šādas atzīšanas priekšnosacījumi. Ņemot vērā, ka Direktīvā nenosakāmu autortiesību subjektu statuss pēc būtības ir attiecināts arī uz filmām un raidījumiem, kas, līdzās Direktīvā tieši minētajām fonogrammām, arī ir blakustiesību objekti (sk. Direktīvas 1.panta 2.punktu un Autortiesību likuma 1.panta 5.punktu un 47.panta otro daļu), Likumprojektā Direktīvā izmantotās vārdkopas „darbi un fonogrammas”, ar kuru tiek apzīmēts viss nenosakāmo autortiesību subjektu darbu loks, vietā tiek izmantots formulējums „darbi un blakustiesību objekti”.  Direktīvā ietvertais regulējums attiecībā uz audiovizuālo darbu un kinematogrāfisko darbu savstarpējām attiecībām (sk., piemēram, Direktīvas 2.panta 2.punkta (b) un (c) apakšpunktu; sk. arī Padomes 1992.gada 19.novembra direktīvas 92/100/EEK par nomas tiesībām un patapināšanas tiesībām, un atsevišķām blakustiesībām, kas attiecas uz autortiesībām intelektuālā īpašuma jomā, 2.panta 1.punktu), tiek pārņemts Autortiesību likumā atbilstoši tajā dominējošai izpratnei, ka audiovizuālie darbi ir plašāks jēdziens, kas ietver kinematogrāfisko darbu jēdzienu (sk., piemēram, Autortiesību likuma 49.pantu).  62.1 panta otrajā un trešajā daļā ietvertā norāde „tiesību subjektus rūpīgas meklēšanas rezultātā nav izdevies noskaidrot vai atrast” izprotama atbilstoši Direktīvas 2.panta 1. un 2.punktam. Līdz ar to darbs vai blakustiesību objekts atzīstams par nenosakāmu autortiesību subjektu darbu gan tajos gadījumos, kad rūpīgas meklēšanas rezultātā nav noskaidrots neviens tiesību subjekts, gan tad, kad tas (vai tie) ir noskaidrots, bet nav atrasts.  62.1 panta ceturtajā daļā ietvertā norāde „ir pamats pieņemt, ka tiesību subjekti nebūtu iebilduši pret šā panta pirmajā daļā norādīto izmantošanu” ir apstiprinoši piemērojama, ja institūcija, kas veic attiecīgo nenosakāmu autortiesību subjektu darbu izmantošanu, pamatojoties uz norādē minēto pieņēmumu, rīkojas labā ticībā.  **62.1 panta piektajā daļā** ietverts regulējums, kas atbilst Direktīvas 2.panta 2.punktam un nosaka, kādā gadījumā darbi vai blakustiesību objekti, kuriem ir vairāki tiesību subjekti un vismaz viens no viņiem ir noskaidrots un atrasts, var tikt izmantoti kā nenosakāmu autortiesību subjektu darbi (tiek tiem pielīdzināti).  **62.1 panta sestajā daļā** norādīts, kādu mērķu sasniegšanai ir atļauta nenosakāmu autortiesību subjektu darbu izmantošana uz likuma pamata, kā arī paredzēts pienākums norādīt noskaidrotos (zināmos) autorus un citus tiesību subjektus. Iepriekš minētie mērķi norādīti, ņemot vērā Direktīvas 1.panta 1.punktā un preambulas 20.apsvērumā norādītos mērķus.  **62.1 panta septītajā daļā** ir pārņemts Direktīvas 6.panta 2.punktā ietvertais regulējums attiecībā uz institūciju, kas izmanto nenosakāmu autortiesību subjektu darbus, tiesībām gūt ieņēmumus šādas izmantošanas gaitā.  **62.2 pantā** ietverta kārtība, kādā tiek veikta darbu un blakustiesību objektu tiesību subjektu rūpīga meklēšana (sk. atbilstoši Direktīvas 3.pantu), kas ir obligāts priekšnosacījums minēto tiesību objektu atzīšanai par nenosakāmu autortiesību subjektu darbiem.  **62.2 panta pirmajā daļā** norādīts, ka rūpīga meklēšana veicama, izmantojot panta astotajā daļā minētos informācijas avotus. Tos panta astotajā daļā noteiktajā kārtībā nosaka Kultūras ministrija. Minētie informācijas avoti izmantojami, veicot rūpīgu meklēšanu Latvijas Republikā. Citās Eiropas Savienības dalībvalstīs izmantojamos informācijas avotus nosaka attiecīgās valsts normatīvajos aktos.  Norāde uz to, ka rūpīga meklēšana veicama labā ticībā, atbilst Civillikuma 1.pantā noteiktajam labas ticības principam. Minētā norāde tika ietverta Direktīvas 3.panta 1.punktā pēc sākotnējā Direktīvas priekšlikuma (COM(2011) 289 final; 2011/0136 (COD)) publicēšanas, kurā tā bija ietverta tikai Direktīvas priekšlikuma preambulas 12.punktā.  62.2 panta pirmajā daļā ir tieši norādīts, ka rūpīga meklēšana ir jāveic pirms attiecīgā darba vai blakustiesību objekta izmantošanas uzsākšanas, pamatojoties uz likumā paredzēto autortiesību un blakustiesību ierobežojumu. Šāda norāde kalpo, lai novērstu gadījumus, kad tiek uzsākta autortiesību vai blakustiesību objektu izmantošana, paralēli turpinot veikt tiesību subjektu rūpīgu meklēšanu.  **62.2 panta ceturtajā daļā** paredzēts, ka rūpīgu meklēšanu var veikt ne tikai institūcija, kura norādīta 62.1 panta pirmajā daļā, bet arī tās pilnvarota trešā persona (sk. Direktīvas preambulas 13.apsvērumu).    **62.2 panta piektajā daļā** paredzēts, ka Direktīvas 3.panta 5.punktā norādītās kompetento iestāžu, kas saņem informāciju par veikto rūpīgo meklēšanu un pārsūta to Iekšējā tirgus saskaņošanas birojam, funkcijas īsteno Latvijas Nacionālā bibliotēka.  Tāpat 62.2 panta piektajā daļā noteikts, kāda veida informāciju institūcijai, kura veic rūpīgu meklēšanu vai ir pilnvarojusi to veikt trešajai personai, ir jānosūta Latvijas Nacionālajai bibliotēkai.  **62.2 panta sestajā daļā** Latvijas Nacionālajai bibliotēkai ir noteikts pienākums pārsūtīt informāciju par veikto rūpīgo meklēšanu Iekšējā tirgus saskaņošanas birojam, kas nodrošina tās ievadi vienotajā datu bāzē, kura ir publiski pieejama (sk.: <https://oami.europa.eu/orphanworks/>). Ar minēto normu tiek nodrošināta Latvijas saistību izpilde saskaņā ar Direktīvas 3.panta 6.punktu. Ne Direktīva, ne Likumprojekts neparedz nenosakāmu autortiesību subjektu darbu datu bāzes izveidi Latvijā.  **62.2 panta astotajā daļā** paredzēts, ka Kultūras ministrija nosaka rūpīgas meklēšanas ietvaros izmantojamo informācijas avotu sarakstu un nodrošina minētā saraksta aktualitāti. Informācijas avotu sarakstu Kultūras ministrija nosaka, konsultējoties ar mantisko tiesību kolektīvā pārvaldījuma organizācijām, citām autortiesību un blakustiesību subjektu organizācijām un institūcijām, kuras, pamatojoties uz likumu, ir tiesīgas izmantot nenosakāmu autortiesību subjektu darbus. Kultūras ministrijai nav pienākuma konsultāciju procesā iesaistīt visu iepriekš minēto organizāciju pārstāvjus, bet īstenot iesaisti tikai tādā apmērā, lai nodrošinātu minēto subjektu grupu pietiekamu pārstāvību. Konsultāciju organizēšanai var tikt izmantota ar kultūras ministra 2011.gada 31.marta rīkojumu Nr.6-1-92 izveidotā darba grupa Autortiesību likuma izvērtēšanai un nepieciešamo grozījumu izstrādei, papildus pieaicinot darba grupā nepārstāvētu ieinteresēto organizāciju pārstāvjus.  Tiesību subjektu rūpīgas meklēšanas ietvaros izmantojamo informācijas avotu noteikšanas pienākuma deleģēšana Kultūras ministrijai pretstatā minētā saraksta ietveršanai Autortiesību likuma pielikumā vai noteikšanai Ministru kabineta noteikumos bez iebildumiem tika atbalstīta iepriekš minētās darba grupas 2014.gada 20.oktobra sanāksmē. Par labu šādam risinājumam minētajā sanāksmē tika norādīts, ka tas nodrošinās lielāku elastību attiecībā uz saraksta aktualizēšanu, kas ir īpaši aktuāli, ņemot vērā, ka likumprojekta sabiedriskās apspriešanas stadijā tika konstatēta zema aktivitāte attiecībā uz priekšlikumiem par sarakstā ietveramajiem informācijas avotiem un ka saraksta aktualizēšanas nepieciešamība varētu būt īpaši nozīmīga tieši sākotnējā periodā pēc attiecīgā regulējuma stāšanās spēkā. Tāpat darba grupas sanāksmē tika norādīts, ka šāds risinājums mazina nepamatotu normatīvo jaunradi.  Lai nodrošinātu rūpīgas meklēšanas ietvaros izmantojamo informācijas avotu saraksta publisku pieejamību, 62.2 panta astotajā daļā Kultūras ministrijai noteikts pienākums minēto sarakstu publicēt oficiālajā izdevumā „Latvijas Vēstnesis” un ievietot savā mājaslapā.  **62.3 pants** nosaka kārtību, kādā autortiesību un blakustiesību subjekti var izbeigt nenosakāmu autortiesību subjektu darba statusu un saņemt taisnīgu atlīdzību par iepriekš veiktu izmantojumu.  **62.3 panta pirmajā daļā** noteiktas tiesību subjektu tiesības izbeigt nenosakāmu autortiesību subjektu darba statusu attiecībā uz konkrētiem to darbiem vai blakustiesību objektiem. Lai izbeigtu šo statusu, tiesību subjektiem ir jāiesniedz institūcijai, kas veica tiesību subjektu rūpīgu meklēšanu, pamatots pieprasījums. Par pamatojumu atkarībā no tiesību subjektu veida var kalpot, piemēram, līgumi ar pieprasījuma iesniedzēju par attiecīgā darba vai blakustiesību objekta radīšanu, līgumi, ar kuriem pieprasījuma iesniedzējam ir pārgājušas autora vai blakustiesību subjekta mantiskās tiesības, licenču līgumi, līgumi ar izdevniecībām, dokumenti, kas apliecina, ka pieprasījuma iesniedzējs attiecīgās tiesības ir mantojis u.c. Pieprasījuma pamatojums nepieciešams, lai institūcija, kas saņem pieprasījumu, var pārliecināties, ka attiecīgā persona ir tiesīga prasīt nenosakāmu autortiesību subjektu darba statusa izbeigšanu.  **62.3 panta otrajā daļā** noteikta kārtība, kā jārīkojas institūcijai, kas saņēmusi iepriekš norādīto tiesību subjekta pieprasījumu. Pirmkārt, institūcijai nekavējoties jāizvērtē, vai iesniegtais pieprasījums ir pamatots. Otrkārt, ja pieprasījums ir pamatots, institūcijai ir nekavējoties jāizbeidz attiecīgā darba vai blakustiesību objekta izmantošana un nekavējoties jāinformē par statusa izbeigšanu Latvijas Nacionālā bibliotēka.  **62.3 panta trešajā daļā** ir noteikta speciāla kārtība nenosakāmu autortiesību subjektu darba statusa izbeigšanai, ja institūcija, kas veica tiesību subjektu rūpīgu meklēšanu, vairs nepastāv. Tādā gadījumā tiesību subjekti var vērsties Latvijas Nacionālajā bibliotēkā ar pamatotu prasījumu par nenosakāmu autortiesību subjektu darba statusa izbeigšanu.  **62.3 panta ceturtajā daļā** ir noteiktas tiesību subjektu tiesības saņemt taisnīgu atlīdzību par savu darbu vai blakustiesību objektu, kuri rūpīgas meklēšanas rezultātā tika atzīti par nenosakāmu autortiesību subjektu darbiem vai pielīdzināti tiem, izmantošanu. Minētās tiesības uz taisnīgu atlīdzību noteiktas Direktīvas 6.panta 5.punktā (sk. arī Direktīvas preambulas 18.apsvērumu). Pienākums maksāt tiesību subjektam taisnīgu atlīdzību par attiecīgā darba vai blakustiesību objekta izmantošanu ir katrai institūcijai, kas veica attiecīgo izmantojumu neatkarīgi no tā, vai minētā institūcija ir institūcija, kas veica tiesību subjektu rūpīgu meklēšanu. Taisnīga atlīdzība, kas jāmaksā par darbu vai blakustiesību objektu izmantošanu 62.1 pantā noteiktajā kārtībā ir nošķirama no zaudējuma atlīdzības, kas jāmaksā saskaņā ar Autortiesību likuma 69.1 pantu. Ja darba vai blakustiesību objekta izmantošana ir notikusi, ievērojot likuma IX1 nodaļā noteikto, tad institūcijai, kas veica izmantojumu, ir pienākums maksāt tikai taisnīgu atlīdzību par šādu izmantojumu. Turpretim, ja attiecīgais izmantojums ir veikts, pārkāpjot likuma IX1 nodaļā noteikto, piemēram, to veikusi institūcija, kas nav norādīta 62.1 panta pirmajā daļā, tad konstatējams autortiesību vai blakustiesību pārkāpums Autortiesību likuma 68.panta pirmās daļas izpratnē un tiesību subjektam rodas tiesības prasīt zaudējuma atlīdzību saskaņā ar likuma 69.1 pantu.  **62.3 panta piektajā daļā** noteikti kritēriji, kas jāņem vērā, nosakot taisnīgas atlīdzības lielumu. Šāds regulējums kalpo tiesiskās noteiktības sekmēšanai nenosakāmu autortiesību subjektu darbu izmantošanas gadījumā. Vienlaikus tas nodrošina autortiesību un blakustiesību subjektu likumisko interešu un tiesību pienācīgu aizsardzību. Kritēriju noteikšanā ņemts vērā Direktīvas preambulas 18.apsvērums.  **62.3 panta sestajā daļā** noteikts iepriekš minētās atlīdzības izmaksas termiņš un kārtība. Nosakot minēto kārtību, ņemts vērā, ka Direktīvas preambulas 18.apsvērumā attiecībā uz taisnīgas atlīdzības izmaksu norādīts, ka „dalībvalstīm būtu jāpiešķir rīcības brīvība noteikt, kādā veidā var organizēt šādas kompensācijas izmaksāšanu, tostarp noteikt brīdi, kad izmaksāšana ir paredzēta”.  **68.pantā** **pirmās daļas 6.punkts** tiek papildināts, nosakot, ka par autortiesību un blakustiesību pārkāpumu uzskatāma ne vien darbība, kad netiek samaksāta Autortiesību likuma 34., 35. un 52.pantā noteiktā taisnīgā atlīdzība, bet arī 62.3 pantā paredzētās taisnīgās atlīdzības nesamaksāšana.  **68.pantā** **pirmās daļas 8.punktā** par autortiesību un blakustiesību pārkāpumu tiek atzīta 62.2 panta piektās daļas 1. un 3.punktā paredzētās informācijas nenosūtīšana Latvijas Nacionālajai bibliotēkai. Ņemot vērā, ka nenosakāmu autortiesību subjektu darba statusa noteikšana darbam vai blakustiesību objektam notiek, pamatojoties uz tiesību subjektu rūpīgas meklēšanas rezultātiem, nevis pamatojoties uz informācijas par rūpīgas meklēšanas rezultātiem nosūtīšu Latvijas Nacionālajai bibliotēkai vai Iekšējā tirgus saskaņošanas birojam, institūcija, kas veica tiesību subjektu rūpīgu meklēšanu, var uzsākt attiecīgā darba vai blakustiesību objekta izmantošanu saskaņā ar 62.1 panta pirmo daļu, nenosūtot minēto informāciju Latvijas Nacionālai bibliotēkai. Šādā gadījumā tiesību subjektam tiek apgrūtināta iespēja noskaidrot, vai tiek veikta viņa darba vai blakustiesību objekta izmantošana, jo informācija par tā statusu netiek ievietota 62.2 panta septītajā daļā minētajā Iekšējā tirgus saskaņošanas biroja datu bāzē. Līdz ar to tiesību subjektam tiek apgrūtināta iespēja izbeigt nenosakāmu autortiesību subjektu darbu statusu un pārtraukt sava darba vai blakustiesību objekta izmantošanu.  Ja institūcija, kas veica tiesību subjektu rūpīgu meklēšanu, nenosūta Latvijas Nacionālajai bibliotēkai 62.2 panta piektās daļas 3.punktā paredzēto informāciju par nenosakāmu autortiesību subjektu darba statusa izbeigšanu vai jebkādām izmaiņām tajā, citām institūcijām, kas veic attiecīgo darbu vai blakustiesību objektu izmantošanu, tiek apgrūtināta iespēja uzzināt, ka attiecīgais statuss ir izbeigts vai tajā ir notikušas izmaiņas. Līdz ar to minētās institūcijas turpina lietot attiecīgos darbus vai blakustiesību objektus, pamatojoties uz 62.2 panta septītajā daļā noteikto, kaut viens vai vairāki tiesību subjekti ir faktiski zināmi un atrasti.  Ņemot vērā, ka 62.2 panta piektās daļas 1. un 3.punktā noteiktā informācijas nosūtīšanas pienākuma neizpilde rada vai var radīt aizskārumu tiesību subjektu mantiskajām interesēm un to, ka minētā aizskāruma kvalificēšana atbilstoši Autortiesību likuma 68.pantā pirmajai daļai varētu būt saistīta ar praktiskām grūtībām, attiecīgais pārkāpuma sastāvs norādāms tieši, papildinot 68.pantā pirmo daļu ar 8.punktu.  Citi papildinājumi 68.pantā nav jāveic, jo darbu vai blakustiesību objektu izmantošana, nepienācīgi veicot vai neveicot tiesību subjektu rūpīgu meklēšanu, atbilstoši spēkā esošajai panta redakcijai jau šobrīd atzīstama par autortiesību vai blakustiesību pārkāpumu.  **Pārejas noteikumu 14.punktā** tiek noteikts termiņš, kurā Kultūras ministrijai atbilstoši 62.2 panta astotajai daļai jānosaka tiesību subjektu rūpīgas meklēšanas ietvaros izmantojamie informācijas avoti, jāpublicē to saraksts oficiālajā izdevumā „Latvijas Vēstnesis” un jāievieto savā mājaslapā. |
| 3. | Projekta izstrādē iesaistītās institūcijas | Kultūras ministrija, ar kultūras ministra 2011.gada 31.marta rīkojumu Nr.6-1-92 izveidotā darba grupa Autortiesību likuma izvērtēšanai un nepieciešamo grozījumu izstrādei, VSIA „Latvijas Televīzija”, VSIA „Latvijas Radio”, biedrība „LATREPRO” un Ārvalstu investoru padome Latvijā. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) bibliotēkas, izglītības iestādes un muzeji, kā arī arhīvi, iestādes, kuru funkcijās ietilpst filmu vai skaņu ierakstu saglabāšana, un sabiedriskās raidorganizācijas;  2) autortiesību un blakustiesību subjekti. |
| 2. | Tiesiskā regulējuma ietekme uz tautsaimniecību un administratīvo slogu | Atbilstoši Autortiesību likumam darbu un blakustiesību objektu izmantošanai ir jāsaņem autortiesību un blakustiesību subjektu atļauja. Atļaujas saņemšanas process ir saistīts ar noteikta veida darbību īstenošanu (tiesību subjektu meklēšana, līguma sarunu vešana un licences saņemšana) un attiecīgu administratīvo slogu. Darbības, kas jāveic, lai darbu vai blakustiesību objektu varētu izmantot saskaņā ar autortiesību un blakustiesību ierobežojumu, kura ieviešanu Autortiesību likumā paredz Likumprojekts, tostarp tiesību īpašnieku rūpīga meklēšana, meklēšanas rezultātu dokumentēšana un paziņošana Latvijas Nacionālajai bibliotēkai, nerada lielāku vai mazāku administratīvo slogu, nekā licenču saņemšanai veicamās darbības. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Likumprojekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Likumprojekts šo jomu neskar |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Eiropas Parlamenta un Padomes 2012.gada 25.oktobra direktīva 2012/28/ES par dažiem atļautiem nenosakāmu autortiesību subjektu darbu izmantošanas veidiem.  Direktīvas pārņemšanas termiņš ir 2014.gada 29.oktobris. | | |
| 2. | Citas starptautiskās saistības | | Likumprojekts šo jomu neskar. | | |
| 3. | Cita informācija | | Nav | | |
| **1.tabula**  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Eiropas Parlamenta un Padomes 2012.gada 25.oktobra direktīva 2012/28/ES par dažiem atļautiem nenosakāmu autortiesību subjektu darbu izmantošanas veidiem. | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrā­kas prasības nekā attie­cīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1.pants | |  | |  |  |
| 1.punkts | | Autortiesību likuma 62.1 panta pirmā un sestā daļa | | Atbilst | Neparedz stingrākas prasības |
| 2.punkts | | Autortiesību likuma 62.1 panta otrā un trešā daļa | | Atbilst | Neparedz stingrākas prasības |
| 2.punkta (a) apakšpunkts | | Autortiesību likuma 62.1 panta otrā daļa | | Atbilst | Neparedz stingrākas prasības |
| 2.punkta (b) apakšpunkts | | Autortiesību likuma 62.1 panta otrā daļa | | Atbilst | Neparedz stingrākas prasības |
| 2.punkta (c) apakšpunkts | | Autortiesību likuma 62.1 panta trešā daļa | | Atbilst | Neparedz stingrākas prasības |
| 3.punkts | | Autortiesību likuma 62.1 panta ceturtā daļa | | Atbilst | Neparedz stingrākas prasības |
| 4.punkts | | Autortiesību likuma 62.1 panta otrā un trešā daļa | | Atbilst | Neparedz stingrākas prasības |
| 2.pants | |  | |  |  |
| 1.punkts | | Autortiesību likuma 62.1 panta otrā un trešā daļa | | Atbilst | Neparedz stingrākas prasības |
| 2.punkts | | Autortiesību likuma 62.1 panta piektā daļa | | Atbilst | Neparedz stingrākas prasības |
| 3.punkts | | Autortiesību likuma 62.1 panta piektā daļa | | Atbilst | Neparedz stingrākas prasības |
| 4.punkts | | Autortiesību likuma 62.3 panta pirmā daļa | | Atbilst | Neparedz stingrākas prasības |
| 5.punkts | | Autortiesību likuma 14.panta pirmās daļas 4.punkts | | Atbilst | Neparedz stingrākas prasības |
| 3.pants | |  | |  |  |
| 1.punkts | | Autortiesību likuma 62.2 panta pirmā un ceturtā daļa | | Atbilst | Neparedz stingrākas prasības |
| 2.punkts | | Autortiesību likuma 62.2 panta pirmā un astotā daļa, Likumprojekta 5.pants | | Atbilst | Neparedz stingrākas prasības |
| 3.punkts | | Autortiesību likuma 62.2 panta pirmā, otrā un trešā daļa | | Atbilst | Neparedz stingrākas prasības |
| 4.punkts | | Autortiesību likuma 62.2 panta pirmā daļa | | Atbilst | Neparedz stingrākas prasības |
| 5.punkts | | Autortiesību likuma 62.2 panta piektā daļa | | Atbilst | Neparedz stingrākas prasības |
| 5.punkta (a) apakšpunkts | | Autortiesību likuma 62.2 panta piektās daļas 1.punkts | | Atbilst | Neparedz stingrākas prasības |
| 5.punkta (b) apakšpunkts | | Autortiesību likuma 62.2 panta piektās daļas 2.punkts | | Atbilst | Neparedz stingrākas prasības |
| 5.punkta (c) apakšpunkts | | Autortiesību likuma 62.2 panta piektās daļas 3.punkts | | Atbilst | Neparedz stingrākas prasības |
| 5.punkta (d) apakšpunkts | | Autortiesību likuma 62.2 panta piektās daļas 4.punkts | | Atbilst | Neparedz stingrākas prasības |
| 6.punkts | | Autortiesību likuma 62.2 panta sestā daļa | | Atbilst | Neparedz stingrākas prasības |
| 4.pants | |  | |  |  |
| 4.pants | | Autortiesību likuma 62.2 panta septītā daļa | | Atbilst | Neparedz stingrākas prasības |
| 5.pants | |  | |  |  |
| 5.pants | | Autortiesību likuma 62.3 panta pirmā, otrā un trešā daļa | | Atbilst | Neparedz stingrākas prasības |
| 6.pants | |  | |  |  |
| 1.punkta ievaddaļa | | Autortiesību likuma 62.1 panta pirmā daļa | | Atbilst | Neparedz stingrākas prasības |
| 1.punkta (a) apakšpunkts | | Autortiesību likuma 62.1 panta pirmā daļas 2.punkts | | Atbilst | Neparedz stingrākas prasības |
| 1.punkta (b) apakšpunkts | | Autortiesību likuma 62.1 panta pirmās daļas 1.punkts un sestā daļa | | Atbilst | Neparedz stingrākas prasības |
| 2.punkts | | Autortiesību likuma 62.1 panta sestā un septītā daļa | | Atbilst | Neparedz stingrākas prasības |
| 3.punkts | | Autortiesību likuma 62.1 panta sestā daļa | | Atbilst | Neparedz stingrākas prasības |
| 4.punkts | | Likumprojekts kopumā | | Nav nepieciešams veikt normatīvo aktu grozījumus | Likumprojekts šo jomu neskar |
| 5.punkts | | Autortiesību likuma 62.3 panta ceturtā, piektā un sestā daļa | | Atbilst | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?  Kādēļ? | | Direktīvas 1.panta 3.punktā dalībvalstīm ir paredzēta iespēja ierobežot šā punkta piemērošanu, attiecinot to tikai uz darbiem un fonogrammām, kuras šā panta 1.punktā minētajās organizācijās ir deponētas pirms 2014.gada 29.oktobra. Minētā iespēja netiek izmantota, jo tās izmantošana saistīta ar risku, ka pēc 2014.gada 29.oktobra deponētie tiesību objekti nebūtu izmantojami Direktīvas 6.panta 1.punktā norādītajos veidos, ja starp tiesību subjektiem un attiecīgo institūciju noslēgtais līgums būtu nepilnīgs attiecībā uz izmantošanas tiesību piešķiršanu institūcijai un tiesību subjekti vairs nebūtu atrodami. | | | |
| Saistības sniegt paziņojumu ES insti­tūcijām un ES dalīb­valstīm atbilstoši normatīvajiem aktiem, kas regulē informā­cijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | Likumprojekts šo jomu neskar | | | |
| Cita informācija | | Nav | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | |
| Likumprojekts šo jomu neskar | | | | | |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par veiktajiem Autortiesību likuma grozījumiem tiks nosūtīta plašsaziņas līdzekļiem, kā arī ievietota Kultūras ministrijas mājaslapā. |
| 2. | Sabiedrības līdzdalība projekta izstrādē | Likumprojekts izstrādāts sadarbībā ar darba grupu Autortiesību likuma izvērtēšanai un nepieciešamo grozījumu izstrādei, kas izveidota ar kultūras ministra 2011.gada 31.marta rīkojumu Nr.6-1-92, pieaicinot VSIA „Latvijas Televīzija”, VSIA „Latvijas Radio”, biedrības „LATREPRO” un Ārvalstu investoru padomes Latvijā pārstāvjus.  Iepriekš norādītās darba grupas dalībnieki:  1) Kultūras ministrijas pārstāvji;  2) Ekonomikas ministrijas pārstāvis;  3) Ģenerālprokuratūras pārstāvis;  4) biedrības „Autortiesību un komunicēšanās konsultāciju aģentūra / Latvijas Autoru apvienība” (AKKA/LAA) pārstāvis;  5) biedrības „Latvijas Izpildītāju un producentu apvienība” pārstāvis;  6) Latvijas Komponistu savienības pārstāvis;  7) Nacionālās elektronisko plašsaziņas līdzekļu padomes pārstāvis;  8) Latvijas Tirdzniecības un rūpniecības kameras pārstāvis;  9) Latvijas Tirgotāju asociācijas pārstāvis;  10) Latvijas Elektrotehnikas un elektronikas rūpniecības asociācijas pārstāvis;  11) Latvijas Informācijas un komunikācijas tehnoloģijas asociācijas pārstāvis;  12) Latvijas Viesnīcu un restorānu asociācijas pārstāvis;  13) Latvijas Profesionālo aktieru apvienības pārstāvis;  14) Latvijas Mākslinieku savienības pārstāvis;  15) Latvijas Rakstnieku savienības pārstāvis;  16) Tieslietu ministrijas pārstāvis;  17) Latvijas Pārtikas tirgotāju asociācijas pārstāvis;  18) Latvijas Kinoproducentu asociācijas pārstāvis;  19) Latvijas Raidorganizāciju asociācijas pārstāvis;  20) Latvijas Darba devēju konfederācijas pārstāvis;  21) Mag. iur., Freiburgas Universitātes Juridiskās fakultātes doktorante Magda Papēde;  22) Augstākās tiesas Civillietu tiesu palātas tiesnese Dr.iur. Zane Pētersone;  23) Latvijas Radošo savienību padomes pārstāve;  24) Latvijas Datortehnoloģiju asociācijas pārstāvis;  25) Latvijas Nacionālās bibliotēkas pārstāvis. |
| 3. | Sabiedrības līdzdalības rezultāti | Likumprojekts tika izskatīts ar kultūras ministra 2011.gada 31.marta rīkojumu Nr.6-1-92 izveidotās darba grupas Autortiesību likuma izvērtēšanai un nepieciešamo grozījumu izstrādei sanāksmēs, kur tika pieaicināti anotācijas iepriekšējā punktā norādītie sabiedrības pārstāvji. Darba grupa izvērtēja Likumprojektu un tās dalībnieku un pieaicināto sabiedrības pārstāvju iesniegtos priekšlikumus, vienojoties par Likumprojekta precizēto redakciju, kurā ņemti vērā visi priekšlikumi, kas tika uzturēti spēkā, izņemot turpmāk norādīto Latvijas Nacionālās bibliotēkas priekšlikumu. Darba grupa nolēma atbalstīt precizētā Likumprojekta tālāku virzību.  Latvijas Nacionālā bibliotēka iesniedza priekšlikumu izteikt Autortiesību likuma 62.3 panta ceturto daļu šādā redakcijā:  „(4) Šā panta pirmajā daļā minētie tiesību subjekti par attiecīgā darba vai blakustiesību objekta izmantošanu ir tiesīgi saņemt taisnīgu atlīdzību. Prasījumus par kompensācijas saņemšanu iesniedz Kultūras ministrijai viena gada laikā, skaitot no dienas, kad institūcija pieņēmusi lēmumu par darba statusa maiņu. Iesniegumu izvērtē un kompensācijas apjomu nosaka īpaši šim nolūkam izveidota komisija, kurā ietilpst Kultūras ministrijas, tiesību pārvaldījuma organizāciju un autoru organizāciju pārstāvji. Kompensācijas tiek izmaksātas reizi gadā pēc tam, kad šim nolūkam piešķirti pieprasītie līdzekļi budžeta ietvaros.”  Latvijas Nacionālās bibliotēkas priekšlikums netika ņemts vērā, jo tas paredz Kultūras ministrijas pienākumu maksāt taisnīgu atlīdzību par nenosakāmu autortiesību subjektu darbu izmantošanu arī tajās institūcijās, kas nav Kultūras ministrijas padotībā, kā arī par privāttiesību subjektu veiktu izmantojumu (piemēram, privāto izglītības iestāžu veiktu izmantojumu). Tāpat ņemams vērā, ka nenosakāmu autortiesību subjektu darbu izmantošanas apjomus nosaka un attiecīgi nepieciešamos līdzekļus taisnīgas atlīdzības izmaksai visprecīzāk var paredzēt institūcijas, kas veic nenosakāmu autortiesību subjektu darbu izmantojumu. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Latvijas Nacionālā bibliotēka. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

2014.11.06. 10:10

4556

R.Gulbis

67330211, Rihards.Gulbis@km.gov.lv